Medal for Gallantry ses som nummer to fra venstre, etter Victoriakorset for Australia, i denne medaljespennen tilhørende korporal Ben Roberts-Smith
**Medal for Gallantry** er en australsk militær medalje innstiftet av dronning Elisabeth II av Australia 15. januar 1991 til belønning av utvist mot i farlige situasjoner under kamp. Medaljen kan tildeles offiserer, befal og menige. Blant de australske utmerkelsene for militært mot og tapperhet rangerer Medal for Gallantry etter Victoriakorset for Australia og Star of Gallantry, men foran Commendation for Gallantry. Det finnes også en avdelingsutmerkelse for modig innsats, Unit Citation for Gallantry. Medaljen tildeles av Australias generalguvernør.

Utforming
---------

Medal for Gallantry består av en rund, gullbelagt sølvmedalje med en diameter på 38 mm. Motivet består a en sjutagget samveldestjerne, symbolet på den australske føderasjonen, omgitt av ildtunger. På toppen har medaljen Sankt Edvards krone. Medaljen er opphengt i båndet i et rektangulært oppheng som har et felt med innskriften «FOR GALLANTRY». Reversen har et strålemønster og plass til mottagerens navn.

Medaljebåndet er lyst oransje med mørk oransje sparrer. Dette skal antyde bokstaven A for Australia.

Tildeles medaljen samme person flere ganger, markeres dette med en gullbelagt barre på båndet. Barren har samveldestjernen og ildtunger som motiv. På båndstripen markeres gjentatt tildeling av en eller flere samveldestjerner.

Tildeling
---------

Medal for Gallantry tildeles for kampinnsats i farlige situasjoner. Lik andre australske utmerkelser for tapperhet og mot, tildeles den militært personell på grunnlag av innsats og uavhengig av mottagerens rang. Medaljen kan tildeles posthumt. Australias generalguvernør fatter beslutning om tildeling etter innstilling fra forsvarsministeren.

Mottagere av Medal for Gallantry har rett til å føre bokstavene *MG* etter sitt navn.

Medal for Gallantry er tildelt for innsats i Vietnamkrigen,, INTERFET i Øst-Timor, krigen i Afghanistan. og for innsats i Persiagulfen under krigen i Irak.

Referanser
----------

1. ↑  Medal for Gallantry Arkivert 12. februar 2014 hos Wayback Machine. *Defence Honours & Awards*, Department of Defence, Australian Government.
2. ↑  *Letters Patent* Arkivert 12. februar 2014 hos Wayback Machine. med statutter og kunngjøring i *Commonwealth of Australia Gazette*. Dokumentsamling fra Department of Defence, Australian Government.
3. 1 2 3  Medal for Gallantry Arkivert 28. august 2007 hos Wayback Machine. *It's an honour* Arkivert 11. april 2010 hos Wayback Machine. Australias generalguvernør.
4. ↑  Unit Citation for Gallantry and Meritorious Unit Citation Arkivert 12. februar 2014 hos Wayback Machine. Department of Defence, Australian Government.
5. 1 2 3 4  Michael Maton: *The National Honours and Awards of Australia*, Kenthurst: Kaqngaroo Press, 1995, s. 97.
6. ↑  Maton, s. 95.
7. ↑  The Vietnam End of War List, Vietnam Veterans Association of Australia.
8. ↑  Search Australian Honours Arkivert 4. mars 2016 hos Wayback Machine. *It's an honour* Arkivert 11. april 2010 hos Wayback Machine. Australias generalguvernør.
9. ↑  Sergeant Matthew Locke Arkivert 24. september 2015 hos Wayback Machine. Department of Defence, Australian Government.
10. ↑  Corporal Benjamin Roberts-Smith, VC, MG, Department of Defence, Australian Government.
11. ↑  «How Sgt Brett Wood earned a Medal for Gallantry in Afghanistan», *Herald Sun*, 24. august 2011.
12. ↑  Search Australian Honours Arkivert 23. mars 2018 hos Wayback Machine. *It's an honour* Arkivert 11. april 2010 hos Wayback Machine. Australias generalguvernør.